《题钓鱼图勉许瑛》
明代·张宁

生不见渭水渔翁发垂白，欲事纶竿死岩泽。一朝天子梦中求，兆协非熊年八十。

又不见子陵垂钓富春山，万事无心天地閒。客星一夕犯帝位，羊裘拥入鹓鸾班。

古人出身有如此，却笑今人徒已尔。生意何须南亩田，世情付与东流水。

况汝持身当有为，读书正遇少年时。饭囊酒袋人不数，凤雏麟子真吾师。

我昔成童游泮学，雪案萤窗自磨琢。但愿才名播缙绅，焉知冻馁填沟壑。

迩来踪迹虽淹留，襟怀不作青云愁。丈夫处世贵廓落，何用浮鸥一钓舟。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。